《过清远县爱其山水追赋赵佗刘汉墓》
明代·陈谟

清远佳山水，英雄多墓田。赵佗馀四世，刘汉几何年。

云势连衡岳，江源起蜀川。海邦归职贡，应更产时贤。

作者简介：（1305—1400）元明间江西泰和人，字一德。幼能诗文，尤精经学，旁及子史百家。隐居不求仕，而究心经世之务。尝谓学必敦本，必先变化气质，若礼乐、刑政、钱谷、甲兵、度数之详，亦不可不讲习。洪武初征至京师议礼，宋濂等请留为国学师，引疾辞。家居教授，屡应聘为江浙考试官。学者称海桑先生。有《海桑集》。